চ্যাম্পিয়ন্স ট্রফির বল গড়ানোর আগেই যুবরাজ সিংহকে নিয়ে প্রশ্ন। পঞ্জাবতনয় কি পুরোদস্তুর সুস্থ?‌ শনিবার লর্ডসে অনুশীলনে উপস্থিত ছিলেন না যুবি। আর তিনি না থাকায় প্রশ্নটা শাখাপ্রশাখা বিস্তার করতে শুরু করেছে। ভারতীয় শিবির থেকে অবশ্য দাবি করা হয়েছে, যুবির শরীর সামান্য খারাপ। সেই কারণেই বাঁ হাতি অলরাউন্ডার এদিনের অনুশীলনে উপস্থিত ছিলেন না।
চ্যাম্পিয়ন্স ট্রফিতে ভারতের প্রথম ম্যাচ ৪ জুন। ভারতের সামনে পাকিস্তান। দু-দুটো প্রস্তুতি ম্যাচও খেলতে হবে ভারতকে। প্রথমটা রবিবার নিউ জিল্যান্ডের বিরুদ্ধে। দ্বিতীয়টা মঙ্গলবার বাংলাদেশের সঙ্গে। এদিন বিরাট, রাহানে, ধোনি-সহ বাকিদের নেটে দেখা গেলেও যুবিকে দেখা যায়নি। পরে জানা যায়,  যুবির শরীর ভাল নেই। টিম ম্যানেজমেন্টের আশা, একদিন বিশ্রাম নিলেই পুরো সুস্থ হয়ে উঠবেন যুবরাজ।